Mediaverklaring: Helpende Hand stel Entrepreneurskompetisie in die Wes-Kaap bekend | Solidariteit Helpende Hand
Mediaverklaring: Helpende Hand stel Entrepreneurskompetisie in die Wes-Kaap bekend
Geplaas op 21 Februarie 2014
Solidariteit Helpende Hand besoek volgende week verskeie Wes-Kaap skole om die organisasie se jaarlikse Entrepreneurskompetisie bekend te stel.
Karin Venter, 'n Helpende Hand projekorganiseerder, sal skole regoor die provinsie besoek om leerders te vertel van die kompetisie en sommer bietjie kreatiewe besigheidsdenke aan te wakker. "Ek is baie opgewonde om te sien watter oorspronklike besigheidsidees hierdie jaar uit die Wes-Kaap kom," sê Venter. "Verlede jaar was ons derdeplek-wenner van Worcester af, so die Wes-Kaap het hierdie jaar 'n titel om te verdedig!"
Johann Schweidler, 'n leerder van H.T.S. Drostdy Hoërskool in Worcester, het verlede jaar met R3000 prysgeld vir homself en R3000 vir sy skool weggestap, nadat sy Groen Vingers besigheid vir hom die derde plek in die kompetisie losgeslaan het.
Met hierdie besigheid het Johann kompos deur middel van 'n erdwurmplaas vervaardig. Hierdie kompos het hy weer gebruik om vetplantjies te groei, wat hy by markte verkoop het. "Om die projek op papier neer te pen het my weer laat besef wat entrepreneurskap vir my beteken en hoe ek kan verbeter," sê Johann. "Dit was 'n voorreg om deel te kon wees van die projek. Die projek het vir my en my skool goeie blootstelling gebied."
Inskrywings vir die kompetisie het verlede week geopen en talle leerders het alreeds vir die kompetisie geregistreer. "Ons sien baie uit om hierdie jaar weer baie oulike besigheidsidees te ontvang," sê Venter. "Verlede jaar was die kompetisie 'n reuse sukses en dit het ons aangespoor om dit vanjaar selfs op groter skaal aan te pak."
Vir meer inligting kan Karin Venter by [email protected] gekontak word.
E-pos: ma[email protected]
Mediaverklaring: Helpende Hand versoek openbare beskermer (OB) om tenderproses vir Limpopo-voedingskema te ondersoek →